INDOKOLÁS

A fenntarthatóság erősítése és a portugál gazdasági program likviditási szükségletének enyhítése érdekében, továbbá az euróövezet állam- és kormányfői, valamint az EU intézményei által 2011. július 21-én tett nyilatkozatnak megfelelően, a Portugáliának nyújtandó pénzügyi támogatásról szóló 2011/344/EU tanácsi végrehajtási határozatot módosítani kell. A módosítások mindenekelőtt a következőkre vonatkoznak:

i. a kamatrés nullára való csökkentése, hogy összhangba kerüljön a fizetésimérleg-támogatási mechanizmussal, és

ii. az egyes részfolyósítások futamidejének kiterjesztésével a teljes támogatás átlagos futamidejének meghosszabbítása legfeljebb 7,5 évről legfeljebb 12,5 évre, hogy az EFSM (európai pénzügyi stabilizációs mechanizmus) keretében megvalósuló lehívásokra legfeljebb 30 éves futamidőn belül sor kerülhessen.

A kamatrés csökkentése valamennyi részfolyósításra vonatkozik (azaz mind a már lehívott, mind pedig a jövőben lehívni szándékozott összegekre), az átlagos futamidő meghosszabbítása pedig a jövőben lehívni szándékozott összegek hosszabb futamidővel történő folyósítása révén valósul meg. Az uniós hitelezés back-to-back jellegéből következően a már folyósított összegekre vonatkozóan nincs lehetőség a lejárati idők meghosszabbítására. A Bizottság gondoskodik arról, hogy a jövőben folyósítandó összegek futamideje biztosítsa az uniós költségvetés mozgásterének megfelelő kezelését.

Jelenleg a Portugáliának nyújtott EFSM-hitel kamatrése 215 bázispont, a teljes támogatásra legfeljebb biztosítható 7,5 éves átlagos futamidő mellett, míg az egyes részfolyósítások futamideje 2 és 15 év között van. E feltételek mellett eddig két folyósításra került sor Portugália számára, amelyek lejárata 2021 (3,5 %-os szelvény), illetve 2016 (2,75 %-os szelvény). A Portugáliának eddig folyósított EFSM-kifizetések átlagos futamideje 6,35 év volt.

Meg kell jegyezni, hogy a módosításoktól várható megtakarítás fokozza a fenntarthatóságot és javítja a program likviditási kilátásait. Emellett a programvégrehajtás javuló hitelességének köszönhetően közvetetten a bizalom is erősödik. Ennek következtében javulnak az állam kölcsönfelvételi feltételei, valamint a magánszektort érintő átgyűrűző hatások. Ezek a közvetett hatások mind a hitelező, mind a hitelfelvevő országok számára előnyökkel járnak.

A fenti magyarázat figyelembevételével a Bizottság úgy véli, hogy a Portugáliának nyújtott EFSM-hitel kamatrésének csökkentését és átlagos futamidejének meghosszabbítását tartalmazó módosítások hozzájárulnak a program célkitűzéseinek megvalósításához.

2011/0246 (NLE)

Javaslat

A TANÁCS VÉGREHAJTÁSI HATÁROZATA

a Portugáliának nyújtandó uniós pénzügyi támogatásról szóló 2011/344/EU végrehajtási határozat módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendeletre[1] és különösen annak 3. cikke (2) bekezdésére,

tekintettel az Európai Bizottság javaslatára,

mivel:

1. A Tanács Portugália kérésére pénzügyi támogatást nyújtott az országnak (a 2011/344/EU végrehajtási határozat[2]), amelynek célja a bizalom visszaállítására, a gazdaság fenntartható növekedéséhez való visszatérés lehetővé tételére, valamint Portugália, az euróövezet és az Unió pénzügyi stabilitásának megőrzésére irányuló határozott gazdasági és pénzügyi reformprogramhoz való hozzájárulás.

2. Az euróövezet állam- és kormányfői, valamint az EU intézményei által 2011. július 21-én tett nyilatkozattal összhangban a futamidők meghosszabbítása és a kamatrés csökkentése hozzájárul a program célkitűzéseinek megvalósításához.

3. A likviditási és fenntarthatósági célkitűzések erősítése érdekében indokolt, hogy ez a határozat a már folyósított részletekre is vonatkozzon.

4. E fejlemények ismeretében a 2011/344/EU végrehajtási határozatot módosítani kell,

ELFOGADTA EZT A HATÁROZATOT:

1. cikk

A 2011/344/EU végrehajtási határozat 1. cikke a következőképpen módosul:

1. Az (1) bekezdés helyébe a következő szöveg lép:

„(1) Az Unió hitelt bocsát Portugália rendelkezésére legfeljebb 26 milliárd EUR összegben, legfeljebb 12,5 éves átlagos futamidővel. A hitel egyes részleteinek futamideje legfeljebb 30 év lehet.”

2. Az (5) bekezdés helyébe a következő szöveg lép:

„(5) Portugália viseli az egyes részletek Unió általi finanszírozásának költségeit.”

2. cikk

Az 1. cikk (1) bekezdésének első mondata és az 1. cikk (2) bekezdése a hitel azon részleteire is alkalmazandó, amelyek e határozat hatálybalépése előtt folyósításra kerültek.

3. cikk

Ennek a határozatnak a címzettje a Portugál Köztársaság.

4. cikk

A határozatot az Európai Unió Hivatalos Lapjában ki kell hirdetni.

Kelt

a Tanács részéről

az elnök

[1] HL L 118., 2010.5.12., 1. o.

[2] HL L 159., 2011.6.17., 88. o.